На основу члана 37. тачка 24. Статута Града Ниша („Службени лист Града Ниша“, бр. 88/2008,143/2016, 18/2019), Скупштина Града Ниша на седници одржаној \_\_\_\_\_\_\_\_\_\_\_ 2019. године, доноси

Р Е Ш Е Њ Е

I УСВАЈА СЕ Извештај о раду са финансијским извештајем за 2018. годину, Центра за социјални рад „Свети Сава“ Ниш, број 01-449/2 од 11.03.2019. године, који је усвојио Управни одбор Установе, Одлуком број 01-491 на седници одржаној 15.03.2019. године.

II Решење доставити: Центру за социјални рад „Свети Сава“ Ниш, Градској Управи Града Ниша - Секретаријату за дечију и социјалну заштиту и Градској Управи Града Ниша - Секретаријату за финансије.

У Нишу, \_\_\_\_\_\_\_\_\_\_\_\_\_ године

СКУПШТИНА ГРАДА НИША

ПРЕДСЕДНИК

мр Раде Рајковић

\_\_\_\_\_\_\_\_\_\_\_\_\_\_\_\_\_\_\_

**О б р а з л о ж е њ е**

Управни одбор Центра за социјални рад „Свети Сава“ Ниш на седници одржаној дана 15.03. 2019. године Одлуком бр. 01-491 усвојио је Извештај о раду са финансијским извештајем Центра за социјални рад „Свети Сава“ Ниш за 2018. годину и доставио Градској Управи Града Ниша - Секретаријату за дечију и социјалну заштиту.

Центар за социјални рад одлучује о остваривању права корисника утврђених Законом о социјалној заштити и о коришћењу услуга социјалне заштите које обезбећује Република Србија, аутономна покрајина и јединица локалне самоуправе и врши друге послове утврђене законом и прописима донетим на основу закона. Такође, у складу са актима јединице локалне самоуправе, учествује у пословима планирања и развоја социјалне заштите у јединици локалне самоуправе.

Центар за социјални рад је :

* иницирао и развијао превентивне и друге програме који доприносе задовољавању индивидуалних и заједничких потреба грађана у области социјалне заштите на територији јединице локалне самоуправе за коју је основан,
* иницирао и развијао превентивне и друге програме, који доприносе спречавању и сузбијању социјалних проблема,
* и обављао и друге послове у области социјалне заштите у складу са законом и другим прописима.

Током извештајног периода за 2018. годину на евиденцији Центра је било 38157 корисника који су се обратили Центру за социјални рад, како би остварили одређене услуге.

Једна од друштвено негативних појава на нашој територији, која из године у годину бележи стални пораст је насиље у породици. Тако да је у 2017. години број пријављених случајева породичног насиља био 715 а у 2018. години порастао је на 1008.

Број поднетих захтева на име остваривања права на новчану социјалну помоћ се у анализираном четворогодишњем периоду из године у годину смањује. Проценат смањења породица које су оствариле ово право, анализирајући 2015. и 2018. годину износи 18.47% и код корисника овог права евидентиран је тренд пада.

Број породица - корисника бесплатног оброка у благом је порасту. Тако да је у 2018. години ову услугу користило 1299, а у 2017. години 1266 породица.

Тренд раста у 2018. у односу на 2017. годину има субвенција на плаћање рачуна за утрошак електричне енергије која је у овом извештаном периоду дошла до броја од 2541 корисника.

Саветовалиште за породицу остварује делатност као посебна јединица Центра за социјални рад „Свети Сава“ у Нишу. Укупан број терапијских, саветодавних и информативних сеанси Саветовалишту за породицу у 2018. години је 402, што је обзиром да се број стручних радника у овој служби смањио слично прошлогодишњој динамици.

Секретаријат за дечију и социјалну заштиту сматра да су предложени Извештај о раду са финансијским извештајем за 2018. годину, Центра за социјални рад „Свети Сава“ Ниш, сачињени у складу са позитивним прописима и предлаже доношење Решења као у диспозитиву.

Секретар секретаријата

Мирјана Поповић

\_\_\_\_\_\_\_\_\_\_\_\_\_\_\_\_